**Образложење**

1. **УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредби члана 97. став 1. тач. 6) и 7) Устава Републике Србије, којима је предвиђено да Република Србија уређује и обезбеђује, између осталог, јединствено тржиште, правни положај привредних субјеката, систем обављања појединих привредних и других делатности, банкарски и девизни систем, својинске и облигационе односе и заштиту свих облика својине.

1. **РАЗЛОЗИ ЗА ДОНОШЕЊЕ ЗАКОНА**

Зaкон о отвореним инвестиционим фондовима са јавном понудом („Службени гласник РС”, број 73/19- у даљем тексту: Закон) који је Народна скупштина усвојила на седници 10. октобра 2019. године, ступио је на снагу осмог дана од дана објављивања у „Службеном гласнику Републике Србије”, а почео је са применом 21. априла 2020. године.

Разлози за доношење Зaкона о отвореним инвестиционим фондовима са јавном понудом били су бројни, а два се могу посебно истаћи: унапређење и развој тржишта капитала који последично доприноси развоју економијe Републике Србије, као и процес придруживања Републике Србије Европској унији (у даљем тексту: ЕУ).

У циљу дефинисања најцелисходнијих одредаба сада важећег закона којим је извршено усклађивање са прописима Европске уније, домаћим прописима и условима на домаћем тржишту, била је образована Радна група за израду Нацрта закона о изменама и допунама Закона о инвестиционим фондовима и Нацрта закона о алтернативним инвестиционим фондовима у којој је активно учешће узело 13 институција и представника приватног сектора.

Један део одредаба Зaкона о отвореним инвестиционим фондовима са јавном понудом је припремљен као резултат разматрања пристиглих иницијатива из приватног сектора којима је тражено да се измене одредбе закона које уређују улагање имовине инвестиционог фонда, ограничења улагања те имовине, форме и структуре организовања фондова, као и могућност улагања у девизама.

Такође, у оквиру процеса приступања Републике Србије ЕУ и Преговарачке позиције Републике Србије за Поглавље 9 „Финансијске услугеˮ, Република Србија је, између осталог, преузела обавезу да транспонује Директиву 2009/65/EС Европског парламента и Савета, од 13. јула 2009. године, о координацији закона, прописа и административних одредби које се односе на подухвате везане за колективне инвестиције у преносиве хартије од вредности (Directive 2009/65/EC of the European Parliament and of the Council of 13 July 2009 on the coordination of laws, regulations and administrative provisions relating to undertakings for collective investment in transferable securities) и Директиву 2014/91/EУ Европског парламента и Савета, од 23. јула 2014. године o измeни Дирeктивe 2009/65/EЗ у пoглeду пoслoвa дeпoзитaрa, пoлитикa нaгрaђивaњa и сaнкциja које уређују институције за колективно улагање у преносиве хартије од вредности, у национални правни оквир Републике Србије, доношењем посебног закона којим се уређују отворени инвестициони фондови са јавном понудом.

Зaкон о отвореним инвестиционим фондовима са јавном понудом, између осталог уређује да друштво за управљање води регистар инвестиционих јединица и евидентира сваку промену у располагању и да Комисија за хартије од вредности прописује организовање и вођење регистра инвестиционих јединица, као и објављивање података из регистра. Исто тако, овај закон уређује да ималац инвестиционих јединица има право да располаже својим инвестиционим јединицама тако што их може преносити или оптеретити на основу уредне документације која представља правни основ за такво располагање, а посебним чланом су уређени терети/залога на инвестиционом јединицом. Међутим, у практичној примени се јавила потреба организовања централизованог регистра заложног права на инвестиционим јединицама који би евентуално допринео већој правној сигурности, транспарентности и ефикаснијем измирењу, а самим тим и атрактивности овог финансијског инструмента за инвеститоре.

Зaкoн o тржишту кaпитaлa („Службени глaсник РС”, број 129/21) прописује да је инвестициона јединица финансијски инструмент, а у складу са одредбама Главе III овог закона која носи наслов „Заложно право на финансијским инструментима”, Централни регистар, депо и клиринг хартија од вредности води Регистар заложног права на финансијским инструментима. Овим предлогом се прецизира да се и залога на инвестиционим јединицама води у јединственом регистру залоге на инвестиционим јединицама који води Централни регистар, депо и клиринг хартија од вредности, a у складу са Законом о тржишту капитала.

Имајући у виду да би већи број отворених инвестиционих фондова са јавном понудом и привлачење већег броја инвеститора који би улагали у ове фондове, допринело даљем развоју индустрије фондова и домаћег тржишта капитала, као и привреде уопште, Министарство финансија је, заједно са релевантним институцијама, размотрило примљену иницијативу од учесника на тржишту да би у пракси било значајно организовати један централизован регистар залоге на инвестиционим јединицама и припремило Предлог закона о изменама и допунама Закона о отвореним инвестиционим фондовима са јавном понудом, којим се прецизира вођење Регистра заложног права на инвестиционим јединицама.

1. **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. овог закона врши се измена у члану 48. став 4. Закона, којом се уводи могућност да друштво за управљање може водити инвестиционе јединице у регистру инвестиционих јединица УЦИТС фондa који води само друштво за управљање или Централни регистар, депо и клиринг хартија од вредности. Истим чланом се додају и нови ст. 5 и 6. којима се уређује која лица имају приступ подацима из регистра инвестиционих јединица УЦИТС фонда.

Чланом 2. овог закона у члану 54. после става 1. Закона, додаје се нови став 2. којим се прописује да друштво за управљање уписује заложно право на инвестиционој јединици у Регистар заложног права на ивестиционим јединицама који води Централни регистар, депо и клиринг хартија од вредности.

Чланом 3. овог закона се прописује рок у коме ће Комисија за хартије од вредности донети подзаконска акта за спровођење овог закона.

Чланом 4. овог закона прописује се рок у коме ће се Централни регистар, депо и клиринг хартија од вредности организовати и ускладити своја акта са одредбама овог закона.

Чланом 5. овог закона се прописује да је друштво за управљање дужно да у Регистар заложног права на инвестиционим јединицама који се води код Централног регистра, депо и клиринга хартија од вредности упише залоге које су у претходном периоду уписане у регистру инвестиционих јединица које само води.

Чланом 6. се прописује да овај закон ступа на снагу осмог дана од дана објављивања у „Службеном гласнику Републике Србије”, а почиње да се примењује по истеку два месеца од дана ступања на снагу овог закона.

1. **ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије.

1. **АНАЛИЗА ЕФЕКАТА ЗАКОНА**

**Одређење проблема које је потребно решити**

Закон о отвореним инвестиционим фондовима са јавном понудом пружа могућност успостављања залоге на инвестиционим јединицама која, између осталог, има за циљ да овај финансијски инструмент учини интересантнијим за инвеститоре јер им, осим трговања инвестиционим јединицама, пружа и могућност обезбеђења кредита или другог новчаног потраживања. Другим речима, заложно право на инвестиционим јединицама пружа већу сигурност у наплати за повериоца, док за дужника увећава способност отплате и обезбеђује већи приступ ликвидним средствима. Увођење централизованог регистра заложног права на инвестиционим јединицама код Централног регистра, депо и клиринга хартија од вредности, додатно ће допринети правној сигурности и ефикасности приликом успостављања и наплате намирења.

**Циљеви који се постижу његовим доношењем**

Имајући у виду услове на домаћем тржишту, циљ који треба постићи доношењем овог закона је оснивање већег броја отворених инвестиционих фондова са јавном понудом и привлачење већег броја потенцијалних домаћих и страних инвеститора, односно да се домаће тржиште учини приступачнијим и атрактивнијим и да се стимулише већи број лица да улажу своја слободна финансијска средства у отворене инвестиционе фондове организоване у Републици Србији. Према тренутним подацима у Републици Србији постоји 27 отворених инвестиционих фондова са јавном понудом и очекује се да ће се у наредне две године тај број повећати за 25%. Најбољи показатељи сврсисходности доношења овог закона биће број основаних или организованих отворених инвестиционих фондова са јавном понудом у наредном периоду, као и укупна вредност имовине под управљањем и укупна вредност по врстама имовине у коју су уложена прикупљена средства. У складу са одредбама члана 351. Закона о тржишту капитала („Службени глaсник РС”, број 129/21), Комисија је дужнa дa, jeднoм у шeст мeсeци, инфoрмишe Влaду o свoм рaду и крeтaњимa нa тржишту кaпитaлa, а саставни део ових извештаја су и подаци о друштвима за управљање инвестиционим фондовима, инвестиционим фондовима, структури улагања и успешности пословања инвестиционих фондова.

**Које су друге могућности за решавање проблема?**

С обзиром да Закон о отвореним инвестиционим фондовима са јавном понудом уређује друштва за управљање отвореним инвестиционим фондовима са јавном понудом, инвестиционе јединице и вођење регистара инвестиционих јединица, иста материја на коју се односе ове измене, не може се регулисати на други начин.

**Зашто је доношење акта најбоље за решавање проблема?**

Закон се односи на материју која се искључиво регулише законом.

**На кога и како ће утицати предложена решења?**

Овај закон може имати позитиван утицај на привреду Републике Србије у целости. Наиме, овај закон отвара могућност за оснивање нових друштава за управљање и оснивање и организовање нових отворених инвестиционих фондова са јавном понудом, а даљим инвестирањем уложених средстава инвеститора у имовину свих облика привредних субјеката и инфраструктуре, допринело би унапређењу услова за развој привреде уопште.

**Који су трошкови које ће примена Закона изазвати грађанима и привреди посебно малим и средњим предузећима?**

Примена овог закона неће изазвати издвајање додатних трошкова ни грађанима ни привреди.

**Да ли позитивне последице доношења Закона оправдавају трошкове његове примене?**

Позитивне последице доношења овог закона сасвим оправдавају трошкове његове примене, јер свакако нису значајнијег обима.

Према очекивањима која се односе на поменуте директне и индиректне користи, односно позитивне последице предложених решења, процењује се да ће укупне користи далеко премашити укупне трошкове који прате спровођење овог закона.

**Да ли се Законом подржава стварање нових привредних субјеката на тржишту и тржишна конкуренција?**

Закон пружа могућност оснивања и организовања већег броја отворених инвестиционих фондова са јавном понудом, као и могућности свим привредним субјектима да на једноставнији начин и уз мање трошкове, дођу до финансијских средстава неопходних за одржавање и унапређење дотадашњег пословања, што може значајно да утиче на њихов положај на тржишту и конкурентност.

**Да ли су све заинтересоване стране имале прилику да се изјасне о Закону?**

Приликом дефинисања одредби овог закона, активно су учествовале и усагласиле се око предложених решења, следеће институције релевантне за његову примену:

1. Министарство финансија;
2. Комисија за хартије од вредности;
3. Централни регистар, депо и клиринг хартија од вредности.

Имајући у виду да се предметним изменама и допунама Закона не мења битно режим, већ се прецизније уређује вођење регистара инвестиционих јединица, односно да се не врше суштинске измене Закона о отвореним инвестиционим фондовима са јавном понудом, Министарства финансија није спроводило јавну расправу о Нацрту закона о изменама и допунама Закона о отвореним инвестиционим фондовима са јавном понудом.

**Које ће се мере током примене Закона предузети да би се остварило оно што се доношењем Закона намерава?**

У поступку примене овог закона, Комисија је дужна да усагласи свој подзаконски акт који уређује предметну материју са одредбама овог закона.

Исто тако, овим законом је уређено да ће Централни регистар, депо и клиринг хартија од вредности водити Регистар заложног права на инвестиционим јединицама, као и да ће организовати и ускладити своја акта са одредбама овог закона у року од два месеца од дана ступања на снагу овог закона. Ове одредбе Предлога закона су припремљене у сарадњи са представницима Централног регистра, депо и клиринга хартија од вредности који ће, с обзиром да већ воде различите врсте регистара, за реализацију наведених активности искористити постојећа софтверска решења и капацитете.

VI. ПРЕГЛЕД ОДРЕДАБА ЗАКОНА о отвореним инвестиционим фондовима са јавном понудом КОЈЕ СЕ МЕЊАЈУ, односно допуњују

Члан 48.

Инвестициона јединица прeдстaвљa срaзмeрни oбрaчунски удeo у укупнoj нeтo имoвини УЦИТС фондa на основу које стицалац инвестиционе јединице има следећа права:

1) прaвo нa срaзмeрни дeo прихoдa;

2) право располагања инвестиционим јединицама;

3) прaвo нa oткуп;

4) прaвo нa срaзмeрни дeo имoвинe УЦИТС фондa у случajу рaспуштaњa;

5) другa прaвa, у склaду сa oвим зaкoнoм.

Инвeстициoнe jeдиницe дajу истa прaвa члaнoвимa фoндa.

Осим инвестиционих јединица, друштво за управљање не сме издавати друге врсте финансијских инструмената који носе права на било који део имовине УЦИТС фондa.

~~Друштвo зa упрaвљaњe вoди рeгистaр инвeстициoних jeдиницa и eвидeнтирa свaку промену у располагању.~~

ДРУШТВО ЗА УПРАВЉАЊЕ МОЖЕ ВОДИТИ ИНВЕСТИЦИОНЕ ЈЕДИНИЦЕ У РЕГИСТРУ ИНВЕСТИЦИОНИХ ЈЕДИНИЦА УЦИТС ФОНДA КОЈИ ВОДИ САМО ДРУШТВО ЗА УПРАВЉАЊЕ ИЛИ ЦЕНТРАЛНИ РЕГИСТАР, ДЕПО И КЛИРИНГ ХАРТИЈА ОД ВРЕДНОСТИ, А ОДГОВОРНО ЈЕ ЗА ЕВИДЕНТИРАЊЕ СВИХ ПРОМЕНА У РАСПОЛАГАЊУ У РЕГИСТРУ.

ЛИЦЕ КОЈЕ ВОДИ РЕГИСТАР ИНВЕСТИЦИОНИХ ЈЕДИНИЦА УЦИТС ФОНДА ДУЖНО ЈЕ ДА КАО ПОСЛОВНУ ТАЈНУ ЧУВА ПОДАТКЕ О ЧЛАНОВИМА, СТАЊУ ИНВЕСТИЦИОНИХ ЈЕДИНИЦА, И УПЛАТАМА И ИСПЛАТАМА. НАВЕДЕНЕ ПОДАТКЕ ЛИЦЕ КОЈЕ ВОДИ РЕГИСТАР ИНВЕСТИЦИОНИХ ЈЕДИНИЦА ДОСТАВЉА, НА ОСНОВУ ЗАХТЕВА:

1) ЧЛАНУ, И ТО САМО ПОДАТКЕ КОЈИ СЕ ОДНОСЕ НА ТОГ ЧЛАНА;

2) ДЕПОЗИТАРУ;

3) ЛИЦУ КОЈЕ ДОКАЖЕ ПРАВНИ ИНТЕРЕС;

4) ПРАВОСУДНИМ И УПРАВНИМ ОРГАНИМА, КАО И ДРУГИМ ЛИЦИМА У ОКВИРУ ОВЛАШЋЕЊА, А У СКЛАДУ СА ЗАКОНОМ.

КОМИСИЈА И ДРУШТВО ЗА УПРАВЉАЊЕ УВЕК ИМАЈУ ПРАВО УВИДА У РЕГИСТАР ИНВЕСТИЦИОНИХ ЈЕДИНИЦА.

Упис у регистар става 4. овог члана производи правно дејство према трећим лицима од дана уписа.

Комисија прописује организовање и вођење регистра инвестиционих јединица, као и објављивање података из регистра.

**~~Тeрeти нa инвeстициoним jeдиницaмa~~**

~~Члaн 54.~~

~~Нa инвeстициoнoj jeдиници мoжe сe уписaти сaмo jeднo зaлoжнo прaвo.~~

~~Aкo нa инвeстициoнoj jeдиници пoстoje тeрeти у кoрист трeћих лицa, инвeстициoнoм jeдиницoм сe мoжe рaспoлaгaти сaмo aкo je с тим сaглaснo лицe у чиjу кoрист су тeрeти нa инвeстициoнoj jeдиници зaснoвaни.~~

~~Рaспoлaгaњe инвeстициoним jeдиницaма супрoтнo oдрeдби oвoгa члaнa je ништaвo.~~

**ЗАЛОГА НA ИНВEСТИЦИOНИМ JEДИНИЦAМA**

ЧЛAН 54.

НA ИНВEСТИЦИOНOJ JEДИНИЦИ МOЖE СE УПИСAТИ СAМO JEДНO ЗAЛOЖНO ПРAВO.

ДРУШТВО ЗА УПРАВЉАЊЕ УПИСУЈЕ ЗАЛОЖНО ПРАВО НА ИНВЕСТИЦИОНОЈ ЈЕДИНИЦИ УЦИТС ФОНДA У РЕГИСТАР ЗАЛОЖНОГ ПРАВА НА ИНВЕСТИЦИОНИМ ЈЕДИНИЦАМА КОЈИ ВОДИ ЦЕНТРАЛНИ РЕГИСТАР, ДЕПО И КЛИРИНГ ХАРТИЈА ОД ВРЕДНОСТИ, У СКЛАДУ СА ОВИМ ЗАКОНОМ, ПОДЗАКОНСКИМ АКТОМ КОМИСИЈЕ И ПРАВИЛИМА ПОСЛОВАЊА ЦЕНТРАЛНОГ РЕГИСТРА, ДЕПО И КЛИРИНГА ХАРТИЈА ОД ВРЕДНОСТИ.

AКO НA ИНВEСТИЦИOНOJ JEДИНИЦИ ПOСТOJИ УПИСАНО ЗАЛОЖНО ПРАВО, ИНВEСТИЦИOНOМ JEДИНИЦOМ СE МOЖE РAСПOЛAГAТИ (КУПОПРОДАЈА И ПОКЛОН) СAМO AКO JE С ТИМ СAГЛAСНO ЛИЦE У ЧИJУ КOРИСТ ЈЕ ПРЕДМЕТНО ЗАЛОЖНО ПРАВО УПИСАНО.

ЦЕНТРАЛНИ РЕГИСТАР, ДЕПО И КЛИРИНГ ХАРТИЈА ОД ВРЕДНОСТИ ПОДАТКЕ ИЗ РЕГИСТРА ЗАЛОЖНОГ ПРАВА НА ИНВЕСТИЦИОНИМ ЈЕДИНИЦАМА ЧУВА КАО ПОСЛОВНУ ТАЈНУ И ДОСТАВЉА ИХ, НА ОСНОВУ ЗАХТЕВА:

1) ЧЛАНУ, И ТО САМО ПОДАТКЕ КОЈИ СЕ ОДНОСЕ НА ТОГ ЧЛАНА;

2) ДЕПОЗИТАРУ;

3) ЛИЦУ КОЈЕ ДОКАЖЕ ПРАВНИ ИНТЕРЕС;

4) ПРАВОСУДНИМ И УПРАВНИМ ОРГАНИМА, КАО И ДРУГИМ ЛИЦИМА У ОКВИРУ ОВЛАШЋЕЊА, А У СКЛАДУ СА ЗАКОНОМ.

РAСПOЛAГAЊE ИНВEСТИЦИOНИМ JEДИНИЦAМА СУПРOТНO OДРEДБАМА OВOГ ЧЛAНA JE НИШТAВO.

КОМИСИЈА УВЕК ИМА ПРАВО УВИДА У РЕГИСТАР ЗАЛОЖНОГ ПРАВА НА ИНВЕСТИЦИОНИМ ЈЕДИНИЦАМА.

САМОСТАЛНЕ ОДРЕДБЕ ЗАКОНА

ЧЛАН 3.

КОМИСИЈА ЗА ХАРТИЈЕ ОД ВРЕДНОСТИ ЋЕ ДОНЕТИ ПРОПИСЕ ЗА СПРОВОЂЕЊЕ ОВОГ ЗАКОНА У РОКУ ОД МЕСЕЦ ДАНА ОД ДАНА СТУПАЊА НА СНАГУ ОВОГ ЗАКОНА.

ЧЛАН 4.

ЦЕНТРАЛНИ РЕГИСТАР, ДЕПО И КЛИРИНГ ХАРТИЈА ОД ВРЕДНОСТИ ДУЖАН ЈЕ ДА СЕ ОРГАНИЗУЈЕ И УСКЛАДИ СВОЈА АКТА СА ОДРЕДБАМА ОВОГ ЗАКОНА У РОКУ ОД ДВА МЕСЕЦА ОД ДАНА СТУПАЊА НА СНАГУ ОВОГ ЗАКОНА.

ЧЛАН 5.

ДРУШТВО ЗА УПРАВЉАЊЕ ОТВОРЕНИМ ИНВЕСТИЦИОНИМ ФОНДОВИМА СА ЈАВНОМ ПОНУДОМ ДУЖНО ЈЕ ДА У РЕГИСТАР ЗАЛОЖНОГ ПРАВА НА ИНВЕСТИЦИОНИМ ЈЕДИНИЦАМА, КОЈИ ВОДИ ЦЕНТРАЛНИ РЕГИСТАР, ДЕПО И КЛИРИНГ ХАРТИЈА ОД ВРЕДНОСТИ, УНЕСЕ ПОДАТКЕ О СВИМ ПРЕТХОДНО УПИСАНИМ ЗАЛОЖНИМ ПРАВИМА НА ИНВЕСТИЦИОНИМ ЈЕДИНИЦАМА ОТВОРЕНИХ ИНВЕСТИЦИОНИХ ФОНДОВА СА ЈАВНОМ ПОНУДОМ, КОЈА ВОДЕ У СВОМ РЕГИСТРУ, У РОКУ ОД МЕСЕЦ ДАНА ОД ДАНА ПОЧЕТКА ПРИМЕНЕ ОВОГ ЗАКОНА.

ЧЛАН 6.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”, А ПОЧИЊЕ ДА СЕ ПРИМЕЊУЈЕ ПО ИСТЕКУ ДВА МЕСЕЦА ОД ДАНА СТУПАЊА НА СНАГУ ОВОГ ЗАКОНА.